text: Kommunale forskelle: Kontanthjælpsmodtagere kommer ikke lige hurtigt i arbejde
  04 april 2017 kl. 14.24
  Der er store forskelle på antallet af langtidsledige kontanthjælpsmodtagere i de syd- og sønderjyske kommuner.
  Der er stor forskel på hvilke kommuner, der hurtigst får kontanthjælpsmodtagere i arbejde. I Kolding Kommune har mere  end hver fjerde kontanthjælpsmodtager været ledig i mere end fire år, mens det kun er 14 procent af de ledige i Billund Kommune.
  Det viser en analyse foretaget af Dansk Arbejdsgiverforening. 
  Kommunerne har forskellige rammevilkår - herunder befolkningssammensætning, indvandring og uddannelse. Og derfor kan f.eks. Kolding og Billund Kommune ikke sammenlignes. Men det kan Varde og Sønderborg. Og her er der en forskel på fem procent i antallet af langtidsledige på kontanthjælp.
  Ifølge analysen skyldes forskellene i de enkelte kommuners tiltag på beskæftigelsesområdet, når det drejer sig om at få kontanthjælpsmodtagere i arbejde. Men den køber man ikke helt i Sønderborg Kommune.
  - Min umiddelbare holdning er, at det er så lille en forskel, at det ikke kan konkluderes, at det er kommunens indsats, der forklarer forskellen, siger Jan Prokopek Jensen (S), der er formand for beskæftigelsesudvalget i Sønderborg Kommune, til TV SYD.
  
  